অরিন্দম শীলের সঙ্গে একটা ছবি করে ফেলেছেন অনির্বাণ ভট্টাচার্য। ‘দুর্গা সহায়’ মুক্তি পাবে ২৮ এপ্রিল। আরেক ছবির কাজও শুরু হয়ে গিয়েছে। তার পরের ছবিটাও যে একসঙ্গেই করবেন, ঠিক করে ফেলেছেন নির্দেশক। টলিউডের নতুন জুটির সঙ্গে কথা বলল ‘ওবেলা’।

ওবেলা: অনির্বাণ কি আপনার নতুন ‘মিউজ’, অরিন্দম? পরপর এতগুলো ছবি করছেন ওঁকে নিয়ে।
অরিন্দম: ইন্ডাস্ট্রি সব সময় মিউজ বলতে অপোজিট সেক্স’কেই বুঝিয়ে এসেছে! ফর আ চেঞ্জ, একজন পুরুষ নির্দেশকের মিউজ একজন পুরুষ অভিনেতা হলে ক্ষতি কী! যে অভিনেতার সঙ্গে আমি কমফর্টেবল, তার সঙ্গেই কাজ করি। এই কমফর্ট’টা তৈরি হয় একই রকম ওয়েভলেংথ, পড়াশোনার আদানপ্রদান, ইন্টেলিজেন্স থেকে। অনির্বাণের সঙ্গে এই তালমিল আমার দারুণ! তার উপর ওর স্প্যান অফ অ্যাক্টিং চমকে দেওয়ার মতো। সেই অর্থে শুধু অনির্বাণ কেন, সোহিনী সরকারও আমার মিউজ। আবির কিংবা জয়া আহ্‌সানও। ঋত্বিকও আমার খুব কাছের। তবে বলতে দ্বিধা নেই, যে ‘অভিনয় করা’র মতো চরিত্রগুলোয় অনির্বাণ ছাড়া কাউকে ভাবতে পারছি না!
অনির্বাণ: আমার কাছে অরিন্দমদার অফিসের ঘরটা বা শ্যুটিংয়ের ফ্লোরটা একটা স্কুলিংয়ের মতো। পরপর এতগুলো ছবি ওঁর সঙ্গে করছি ঠিকই, কিন্তু একটা সময় পর সেটা আর না-ও হতে পারে। আমি কিন্তু তখনও এই ঘরে বা অরিন্দমদা’র শ্যুটিংয়ে পৌঁছে যাব। স্কুলিংটা চালিয়ে যেতে।
ওবেলা: অনির্বাণ থিয়েটারের ছেলে। ওর অভিনয় কি অরিন্দম শীলের ট্রাম্পকার্ড? ইন্ডাস্ট্রিকে চ্যালেঞ্জ করার জন্য?
অরিন্দম: মঞ্চে অনির্বাণের দুর্দান্ত প্রতাপ! সে বিষয়ে সন্দেহ নেই। সেটা নিয়ে কিছু লোকের হিংসেও আছে। আমার কানে এমন কথাও এসেছে, যেখানে লোকে বলছে অনির্বাণ নিজেকে কী না কী মনে করে! ও বড্ড এক টাইপের! কিন্তু অনির্বাণ যে এক টাইপের নয়, সেটা বোঝা যায় আমার ছবিগুলোয় ওর অভিনয় দেখলে। ‘দুর্গা সহায়’তেও নিজেকে ভেঙেছে ও। ওর অভিনয়টা দেখে কিন্তু অভিনয় বলে মনে হয় না! সেভাবে দেখতে গেলে অনির্বাণ আমার ট্রাম্পকার্ড তো বটেই। যেমন আমার আরেক ট্রাম্পকার্ড, আবির।
অনির্বাণ: আমি কিন্তু একেবারে ইনস্টিংক্টিভ অ্যাক্টর নই। আমার ওই প্রতিভা নেই, যে চায়ের দোকানে বসে অভিনয় করে দেব! আমার একটু সময় লাগে, বুঝতে লাগে, করে করে দেখতে লাগে। আর এগুলো করার জায়গা অরিন্দমদা’র টিম, ওঁর ছবি এবং উনি নিজে আমাকে সব সময় দিয়েছেন। একটা কথা আছে, তুমি কর কাজ, মানুষ তাকে কীর্তি বলে। এখন আমিই নিজের কাজকে কীর্তি বলছ কিনা, সেটা হল প্রশ্ন! আমার কাছে, থিয়েটার বা সিনেমায় অভিনয় করাটা কাজ। মানুষ হয়তো তাকে কীর্তি বলছে। কিন্তু নিজের কাজকে আমি নিজেই কীর্তি বলে মনে করলে সমস্যা!
ওবেলা: অরিন্দম, অনির্বাণের ব্যাপারে সবচেয়ে ইন্টারেস্টিং কী? অনির্বাণ আপনিও বলুন...।
অনির্বাণ: যখন সেট’এ থাকি, গোটা ফ্লোরটা ঘুরে ঘুরে দেখি, কে কী করছে। ডিরেক্টর কী করছে, ডিওপি কী করছে— এইসব! অরিন্দমদা’র ক্ষেত্রে দেখেছে, একটা স্ক্রিপ্ট সেট’এ থাকলেও শট নেওয়ার ঠিক আগে, স্ক্রিপ্ট’টা বন্ধ করে উনি শট নিতে যান। এবং শট’টা যখন শেষ পর্যন্ত নেন, তখন দেখা যায় স্ক্রিপ্টে যে সিন’এর ডেসক্রিপশন অভিনেতারা এতদিন পড়ে এসেছে, তার বিন্দুমাত্র ওই শট’এ আর নেই! ডায়লগ বাদে বাকি সবটাই তখন অন্য কিছু।
অরিন্দম: এরকমভাবে কাজ করলেও দেখেছি, অনির্বাণের কোনও সমস্যা হয় না। সোহিনীরও না। কারণ ওদের কোনও ইনহিবিশন নেই। ক্যামেরার সামনে ন্যুড হতেও বাধা নেই। কারণ ওদের আমার উপর বিশ্বাসটা একেবারে খাঁটি। আর অনির্বাণের ব্যাপারে সবচেয়ে ইন্টারেস্টিং হল,  ও তার-কাটা! কখন কী করবে নিজেও জানে না। আর মাঝে মাঝে ফোন ধরে না। এটা অবশ্য অ্যালাউ করে দিই, কারণ জানি ও কলব্যাক করে নেবে।  
ওবেলা: অরিন্দম, আপনি কিন্তু ইন্ডাস্ট্রির ম্যাপে হঠাৎ করে চলে এসেছেন। সেটা নিয়ে কিছু ক্ল্যাশও রয়েছে। কীভাবে দেখেন ব্যাপারটা?
অরিন্দম: অনির্বাণের ক্ষেত্রেও তো তাই। আসলে আমাদের সমস্ত জীবনটা ফিজিক্সের ইনার্শিয়ার মতো। একটা স্থিতিশীলতা বা অস্থিতিশীলতা ধরে রাখার চেষ্টা। যারা আছে, তারাই থাক। আমরা অ্যাকসেপ্ট করতে কম পারি! বাংলা ইন্ডাস্ট্রির জন্য বেশ কিছু ভাল উদ্যোগ নেওয়ার পরেও আমি যোগ্য নই, এমন সাক্ষাৎকার দিয়েছেন কেউ। অন্যরা বলেছেন, আমি সোশ্যালাইজ করে বেড়াই। তাতে আমার কোনও দুঃখ নেই। আমার শেষ প্রমাণ দেওয়ার কথা দর্শকের কাছেই।
অনির্বাণ: এখানে আমি একটু যোগ করতে চাই। বাঙালিদের মধ্যে এটা সবচেয়ে বেশি। নেতাদের নিয়ে যে স্থিতাবস্থা রয়েছে, বাঙালির নেতাজিকে নিয়ে চর্চা দেখলেই বোঝা যায়। স্বাধীনতা সংগ্রামে নেতাজির অবদানকে খাটো না করেই বলছি।
অরিন্দম: তাছাড়া একজন ‘নেতা’ও আজকের দিনে পাওয়া যাচ্ছে না, যার দিকে তাকিয়ে বলতে পারি, এ আমার দেশটাকে এগিয়ে নিয়ে যাবে! 
 
ওবেলা: মমতা বন্দ্যোপাধ্যায়ও না, বলছেন?
অরিন্দম: মমতা বন্দ্যোপাধ্যায় খুব একা। এর থেকে আর একটা শব্দও বেশি বলব না। দেখুন, এখন আমাদের জীবনে সবকিছুই নির্ধারণ করতে শুরু করেছে রাজনীতি। কী খাব, কী পোশাক পরব— সবটা। ইদানীং আমরা কতটা ভারতীয়, সেটা প্রমাণ করার একটা চেষ্টা দেখছি। রাজনীতি যদি এত নিয়ন্ত্রণ শুরু করে তাহলে আগামী পাঁচ বছরে আমরা কোথায় পৌঁছব, জানি না! 
অনির্বাণ: স্বাধীনতার পরে মনে হয়, এই প্রথমবার জাতীয়তাবাদ নিয়ে এত হইচই হচ্ছে! 
অরিন্দম: আগের প্রসঙ্গে ফিরে যাই। এখন যেসব অনুষ্ঠানে আগে ডাকা হতো না, সেখানে নিমন্ত্রণ পাই, সামনের সারিতে বসতে পারি। কিন্তু এটাও জানি, যে কোনও সময়ে পিছনের সারিতেও চলে যেতে পারি। তাই পা দু’টো মাটিতেই আছে।
ওবেলা: অনির্বাণ, আপনি টেলিভিশন বা ফিল্মের অন্য কোনও কাজ পেলে অরিন্দমের সঙ্গে পরামর্শ করে নেন?
অরিন্দম: হ্যাঁ, ও একটা খুব খারাপ টেলিভিশন সিরিজে কাজ করল। তার আগে আমাকে ফোন করেছিল। এই সততাটা আমি অ্যাডমায়ার করি। আমার কাছে পারমিশন চাওয়ার কিছু ছিল না। কারণ আমি ওকে কিনে রাখিনি। কিন্তু ওর বোধহয় কোথাও মনে হয়েছে, একটা মনের শর্ত আছে। আমাকে বলল, একটা ফ্ল্যাট বুক করার জন্য টাকার প্রয়োজন, তাই ও কাজটা নিচ্ছে। আমিও বললাম, করে নে। শো’টা কিন্তু আমি একদিনও দেখিনি। ও-ও আমাকে দেখতে বলেনি।
অনির্বাণ: আমাদের আদান-প্রদানটা বরং অন্য রকম। কিছু লিখলে অরিন্দমদা’কে শোনাই। অরিন্দমদার মেয়ে (সোনিকা) অসম্ভব ভাল পেন্টার। ওর আঁকা ছবি দেখার জন্য উন্মুখ হয়ে থাকি। সে যদিও বাবার চেয়েও বেশি বিজি!
অরিন্দম: অনির্বাণ আমাকে খুব ভাল ভাল বই এনে দেয়। যেগুলো ওর নিজের ভাল লাগে। কবিতা নিয়ে অনেক আলোচনাও হয় আমাদের।
ওবেলা: অন্য পরিচালকরাও তো অনির্বাণের সঙ্গে কাজ করতে চাইছেন। আপনি ওকে করতে দেবেন?
অরিন্দম: এটা সৃজিত মুখোপাধ্যায়ের প্রসেনজিতকে ব্যবহার করার মতো। সৃজিত প্রসেনজিৎকে এতটা ব্যবহার করে ফেলেছে, যে অন্য পরিচালকেরা নিতে ভয় পাচ্ছে! আমার একটা কনফি়ডেন্স আছে অনির্বাণের উপর। সেটা হল, আমি আর ও মিলে যে কাজ করতে পারব, অন্য কেউ পারবে না। আমার কনফিডেন্স সোহিনী আর আবিরের উপরেও আছে। শুনুন সোহিনী কোথায় কত টাকা চাইবে, আমাকে জিগ্যেস করে। সোহিনী মেয়ে বলেই অনেকে ভাববে, এটা কী ব্যাপার হল! লোকে আসলে এই বন্ধুত্বগুলোকে ধরতে পারে না। ভাবে, অন্য কোনও গল্প আছে।
ওবেলা: আপনারা এর পর আর ক’টা ছবি করছেন একসঙ্গে?
অরিন্দম: ধনঞ্জয়ের পরে যে ছবিটা করব, সেটা নিয়ে একটু আগেই আমাদের মধ্যে কথা হল!